------------春------------
1.《春晓》唐. 孟浩然
春眠不觉晓,处处闻啼鸟。
夜来风雨声,花落知多少。
2.《春日》宋. 朱熹
胜日寻芳泗水滨,无边光景一时新。
等闲识得东风面,万紫千红总是春。
3.《春夜喜雨》唐. 杜甫
好雨知时节,当春乃发生。随风潜入夜,润物细无声。
野径云俱黑,江船火独明。晓看红湿处,花重锦官城。
------------夏------------
1.《夏夜叹》唐.杜甫
永日不可暮,炎蒸毒我肠。安得万里风,飘飖吹我裳。
昊天出华月,茂林延疏光。仲夏苦夜短,开轩纳微凉。
虚明见纤毫,羽虫亦飞扬。物情无巨细,自适固其常。
念彼荷戈士,穷年守边疆。何由一洗濯,执热互相望。
竟夕击刁斗,喧声连万方。青紫虽被体,不如早还乡。
北城悲笳发,鹳鹤号且翔。况复烦促倦,激烈思时康。
2.《初夏》宋.朱淑真
竹摇清影罩幽窗,两两时禽噪夕阳。
谢却海棠飞尽絮,困人天气日初长。
3.《首夏》唐.白居易
孟夏百物滋,动植一时好。麋鹿乐深林,虫蛇喜丰草。
翔禽爱密叶,游鳞悦新藻。天和遗漏处,而我独枯槁。
一身在天末,骨肉皆远道。旧国无来人,寇戎尘浩浩。
沉忧竟何益,只自劳怀抱。不如放身心,冥然任天造。
浔阳多美酒,可使杯不燥。湓鱼贱如泥,烹灸无昏早。
朝饭山下寺,暮醉湖中岛。何必归故乡,兹焉可终老。
----------秋--------------
1.《天净沙 秋思》元.马致远
枯藤老树昏鸦,小桥流水人家。
古道西风瘦马,夕阳西下,断肠人在天涯。
2.《秋词》唐.刘禹锡
山明水净夜来霜,数树深红出浅黄.
试上高楼清入骨,岂如春色嗾人狂.
3.《秋思》唐.张籍
洛阳城里见秋风,欲作家书意万重。
复恐匆匆说不尽,行人临发又开封。
------------冬------------
1.《冬夜书怀》唐.王维
冬宵寒且永。夜漏宫中发。草白霭繁霜。木衰澄清月。
丽服映颓颜。朱灯照华发。汉家方尚少。顾影惭朝谒。
2.《邯郸冬至夜思家》唐.白居易
邯郸驿里逢冬至,抱膝灯前影伴身。
想得家中夜深坐,还应说着远行人。
3.《冬晚对雪忆胡居士家》唐.王维
寒更传晓箭,清镜览衰颜。隔牖风惊竹,开门雪满山。
洒空深巷静,积素广庭闲。借问袁安舍,翛然尚闭关。